runetrust/blame-folketinget-dk huggingface dataset:
Margrethe Vestager (RV), 1999-01-21:
Hvis forslaget stod alene, ville jeg også være bekymret; men som de fleste har hæftet sig ved, er det tanken, at der skal gennemføres en helt anden type vejledning end den, man har givet hidtil. Grunden er, at vi vil forsøge at sikre, at der sker en vurdering hos den enkelte af hele det kolossalt varierede spektrum af ungdomsuddannelser, som byder sig til, både for den, som er bogligt orienteret, for den, som er praktisk indstillet, og for den, som ligger i mellemgruppen, som sikkert er den største gruppe. For mig er det helt afgørende, at der er en sammenhæng i overgangen fra folkeskole til ungdomsuddannelse, fordi det viser sig, at det er i springet mellem én uddannelsesform til en anden, at vi taber nogle, at nogle, mister selvtilliden, og andre grundlæggende synes, at de bliver nødt til at opgive deres uddannelsesprojekt.
Gitte Lillelund Bech (V), 2009-04-02:
Hvilke grunde de i øvrigt måtte have til det, kan vi også diskutere meget længe, men jeg læser klart og forstår også klart forslaget til vedtagelse således, at det her er en kritik af, at Hamas indledte den konflikt, som vi så i december/januar, og at Israel havde sin ret til at svare igen, men overtrædelser af folkeretten er aldrig acceptable, og det er derfor, vi skal have det undersøgt.
Villy Søvndal (SF), 2002-11-27:
Han bliver selv på et møde, han er til - det er refereret i Ritzau den 19. november - spurgt af en journalist, om han kan genkende det, og han svarer: »Man kan sige, at der er en vis sandhed i den bedømmelse«, altså den bedømmelse, at han bliver udsat for en smædekampagne.
Pernille Rosenkrantz-Theil (EL), 2006-11-23:
Ønsker man f.eks. at give 100 mio. kr. til de velgørende organisationer i Danmark, vil Enhedslisten rigtig gerne støtte det og stemme for et ændringsforslag til finansloven, som omfatter de 100 mio. kr., men givet som direkte tilskud, sådan at de bredeste skuldre bærer det tungeste læs i forbindelse med de udgifter, vi pålægger vores samfund.
Sanne Rubinke (SF), 2013-02-28:
Når det er sagt, vil jeg sige, at som jeg har fået det oplyst, kom bekendtgørelsen i marts, og indtil da var der nogle vejledninger, som jeg forstår nogle synes har været uklare, mens andre siger: Nej, de var ikke uklare, og alle, der skulle administrere de regler, vidste, at man i øvrigt fulgte samme model som for udbetaling af SP-midlerne.
Niels Helveg Petersen (RV), 1998-10-08:
Jeg synes også, man skal skænke det en tanke, at det, som er sagt i FN's Sikkerhedsråds resolution, er en lang række præcise krav til den serbiske regering, og det, vi ønsker os, er just, at Serbien lever op til de krav, som er stillet op i FN-resolutioner, men i øvrigt i en række andre internationale vedtagelser.
Mogens Nørgård Pedersen (KRF), 2003-03-25:
Vi mener også, det er helt oplagt, at det medfører mindre administrativt bøvl, sådan at reglerne bliver sådan, at de er til at arbejde med. Men det, der er underligt i dette lovforslag, er en af begrundelserne for denne ændring, nemlig at man ønsker, at lovgivningen skal være i overensstemmelse med praksis.
Pernille Rosenkrantz-Theil (S), 2022-06-09:
Det vil sige, at kommer man med den melding, som ordføreren kommer med her, kan man i hvert fald være sikker på at give den unge en bekymring, som man ikke aner om nogen sinde bliver til virkelighed, for der er netop lagt op til, at man kan give forrang, hvis det er sådan, at der enten er særlige studieretninger eller særlige profiler på gymnasierne, og at det er det, man søger efter.
Aki-Matilda Høegh-Dam (SIU), 2021-11-09:
Lovforslaget om identifikation af aktionærer, videregivelse af oplysninger og lettelse af udøvelsen af aktionærrettigheder vil sikre større gennemsigtighed og åbenhed ved identifikation af aktionærer og videregivelse af oplysninger samt lettelse af udøvelsen af aktionærrettigheder.
Astrid Krag (S), 2012-10-10:
Jeg synes også, det er godt at høre, at man mellem sygehusledelsen og de relevante afdelinger har snakket om, at man kan blive bedre til at kommunikere, for vi skal da altid gøre det bedre, og uagtet hvad der er op og ned i forhold til avisartiklen, er det da ikke en god oplevelse for nogen at have.
Eyvind Vesselbo (V), 2008-04-01:
Med hensyn til økonomien i den del, der handler om at reducere CO2-udslippet, er der jo blevet lavet en række rapporter om det, bl.a. Sternrapporten, som jo prøvede at beskrive, hvor stor økonomien skal være for at nedbringe CO2-udslippet til det niveau, som man har aftalt internationalt.
Nick Hækkerup (S), 2020-11-24:
Grundlæggende er opfattelsen, at politikredsene har de kompetencer, som skal til, for at kunne håndtere den her type forbrydelser, og sådan mere generelt synes jeg, at noget af det, der er godt ved vores danske politi, er, at vi har et enhedspoliti, og jeg synes, vi skal passe på med at låse ressourcerne til kun at skulle lave én ting.
Aaja Chemnitz Larsen (IA), 2016-04-19:
Inuit Ataqatigiits holdning er klar: Dette lovforslag mener vi bør sættes i bero, fordi der foreligger tre forskellige forslag om folkeafstemning vedrørende uran på Inatsisartuts dagsorden for forårssamlingen, som netop er i gang.
Jørn Jespersen (SF), 2002-05-08:
Der er vi enige om hovedlinjen. Når vi så dertil lægger forbrugernes mulighed for at forholde sig til de mange skadelige stoffer, som stadig væk er der, fordi det politiske system endnu ikke har levet op til sine forpligtelser og fået pålagt producenterne tilstrækkelig med bevisbyrde, hvordan kan det så være, at man ikke hjælper forbrugerne med trods alt at have den lille indflydelse og den lille forsvarsmekanisme i forhold til de mange kemiske stoffer, som f.eks. Forbrugerrådet udgjorde?
Samira Nawa (RV), 2024-01-23:
Det, jeg er rigtig optaget af, og det, vi i Radikale Venstre er rigtig optaget af, er, at alle har friheden til og muligheden for at leve det liv, de vil, og udfolde deres fulde potentiale uden at være begrænset af køn, kønsidentitet, kønsudtryk m.m. Og noget af det, der følger med at være f.eks. transkønnet, er diskrimination, selvmordstanker, mistrivsel, dårligere vilkår på arbejdsmarkedet og i skolen.
Troels Ravn (S), 2019-12-11:
Man kan ikke sammenligne med tidligere tider på den måde, men udfordringen i dag er jo den, at efter mange års nedskæringspolitik skal vi have et generelt løft, eksempelvis af vores skoler, uddannelser, erhvervsuddannelser, opkvalificering, og vi skal have politi, skattekontrol og flere pædagoger.
Morten Østergaard (RV), 2011-05-05:
Alligevel lykkedes det altså med den prisboble, der blev opbygget, at skabe en historisk utryghed for boligejere i Danmark, fordi priserne efter at have udviklet sig meget hastigt opad tog samme tur ned ad slisken, hvilket gjorde, at mange danskere måske i dag er i en situation, hvor de er teknisk insolvente.
Ole Sohn (SF), 2004-12-14:
Men jeg er sikker på, at hvis videnskabsministeren, som jo ikke sad i Folketinget forud for valget, spørger fru Hanne Severinsen, som deltog i forhandlingerne, hvad Venstre krævede, og hvad der lå på bordet, eller læser i aviserne om forhandlingerne, så vil han kunne konstatere, at der var et fælles forslag.
Annie Lunde Hansen (CD), 2000-04-13:
Og der siges intet om en sammenblanding af rollen som diagnosticerende ørelæge og sælger af høreapparater eller om andre situationer, der er parallelle til det, man netop nu slås med på apotekerområdet. Alle disse ting ønsker CD afklaret, før vi kan tage endelig stilling til lovforslaget.
Ole Sohn (SF), 2003-11-13:
Jeg skal på SF's vegne også meddele, at vi kan støtte forslaget, men har de samme betænkeligheder eller i hvert fald de samme ting til overvejelse, som Socialdemokratiet rejste om lovgivningen for sektorforskningsinstitutionerne, og det er selvfølgelig noget af det, vi skal have kigget lidt nærmere på under udvalgsarbejdet. Men vi er generelt positive.
Villum Christensen (LA), 2017-03-30:
Nogle får pludselig en bindestreg mellem deres mellemnavn og efternavn, fordi deres mellemnavns forbogstav tilfældigvis optræder tidligere i alfabetet end efternavnets, mens andre ud af den blå luft begynder at bruge deres fødenavn, som vi har set, mens andre igen helt sløjfer deres efternavn og kun bruger deres mellemnavn.
Knud Kristensen (KF), 2008-05-08:
Altså, hvis hr. Bjarne Laustsen har opfattet det på den måde, at det her kunne være ligegyldigt, så har hr. Bjarne Laustsen misforstået det, eller også har jeg udtalt mig forkert. Jeg mener, at der skal være en sikkerhed i dansk fødevareproduktion.
Peter Hummelgaard (S), 2024-01-11:
Rigsadvokaten har derudover i marts 2022 med en række initiativer styrket anklagemyndighedens behandling af udvisningssager, med henblik på at domstolene får mulighed for at prøve spørgsmålet om udvisning fuldt ud i alle sager, hvor der er grundlag for det.
Merete Riisager (LA), 2013-11-12:
Vi tror, at man kan få en meget bedre skole med følgende enkle midler: Giv lærerne en universitetsbaseret uddannelse, sæt skolerne fri til at vælge deres egen kurs, lærerne skal have tid til at undervise eleverne, skolelederne skal have fokus på faglig kvalitet, der skal være mere frihed og fritid for familierne, og der skal være en tættere dialog mellem skole og forældre.
Lea Wermelin (S), 2020-11-19:
Men det, som jeg i hvert fald har noteret mig, er, at vi også fra dansk erhvervslivs side har en opbakning til det her forslag, fordi man jo oplever, at der vil være en ulige konkurrence de steder, hvor nogle kan blive ved med at handle med ulovlige produkter, fordi der ikke er en stor nok hammer fra tilsynsmyndighedernes side.
Sophie Løhde (V), 2010-05-20:
Hvis hr. Frank Aaen kan samle et flertal her i Folketingssalen, som er villige til at gøre op med 20.000-kroners-beløbsgrænsen, og samtidig indføjer et forslag om, at fagbevægelsen kun kan bruge penge på politik og i valgkampe, hvis medlemmerne positivt tilkendegiver det, er vi i Venstre meget parate til at stemme for det.
Frederik Vad (S), 2024-12-17:
Man kunne f.eks. forestille sig en whistleblowerordning – i Frankrig har man det på undervisningsområdet – hvor folk kan komme med nogle anonyme indberetninger omkring det her spørgsmål, fordi de ikke kan gå til deres fagforening eller de ikke kan gå til myndighederne eller de synes, det er stigmatiserende.
Bendt Bendtsen (KF), 1999-04-21:
Ministeren henvendte sig sidste år til Politimesterforeningen for at få et indtryk af politikredsenes erfaringer med problemet, og 40 politikredse har svaret, at den overvejende opfattelse er, at kriminalisering uden forudgående advarsel i grove og vedholdende tilfælde af fredskrænkelser er begrundet og ønskelig.
Søren Espersen (DD), 2025-04-11:
Blandt andet indføres mulighed for aflæggelse af prøve i dansk familieret, frihed og folkestyre for at øge valgfriheden for den religiøse forkynder, samtidig med at det sikres, at den religiøse forkynder, der ønsker at foretage vielser, har de nødvendige kompetencer.
Marianne Jelved (RV), 2011-02-22:
Derfor er der jo mange forhold, som vi ikke ved nok om, og derfor vil jeg godt indlede med at appellere til ministeren og regeringen om – og jeg vil gerne hjælpe i forbindelse med globaliseringsaftalen, næste gang vi skal forhandle den – at få et internationalt forskningsprojekt på banen, så vi også kan få en større viden om, hvad man gør i andre lande, f.eks. EU-lande, hvis vi nu nøjes med dem, og finde ud af, hvad der tilsyneladende virker bedst.
Kim Behnke (FP), 1998-03-27:
Statsministeren nævner, at nu skal integrationsloven gennemføres, og man har oven i købet genudnævnt indenrigsministeren med det formål, at indenrigsministeren skal have gjort arbejdet med at få integrationsloven vedtaget færdigt. Nu vil jeg ikke indlede en lang diskussion om de enkelte paragraffer i integrationsloven, men blot konstatere, at efter Fremskridtspartiets mening er det ganske og aldeles forfejlet.
Zenia Stampe (RV), 2025-02-28:
Altså, selv om vi nedbringer det en lillebitte smule, virker det, som om der bare er sådan en obligatorisk spildprocent, og det accepterer man – om det så er en femtedel eller en sjettedel pattegrise eller søer, så virker det, som om det bare er en præmis, man har accepteret.
Kim Mortensen (S), 2010-02-10:
Det var jo et langt svar og en masse udsagn, som dækker over – sådan forstod jeg det – at klimaministeren er enig med Venstres klimaordfører i, at en CO2-reduktion ville kunne koste arbejdspladser, og det må jeg så forstå at det kan gøre både i Danmark og i Europa.
Ole Birk Olesen (LA), 2020-04-28:
Og jeg er helt sikker på, at hvis den her lovændring, som vi nu behandler, fører til, at det bliver svært – og det tyder det meget på – at holde den private udlejningsboligmasse på niveau i de kommende år, så vil de rødeste partier i Folketinget stå klar med påstanden: Der kan I se; den slags ting kan de private slet ikke løfte; vi bliver nødt til at have skatteyderkroner i det igen.
Jens Rohde (V), 2002-11-15:
Men vi har en aftale med Dansk Folkeparti om, at vi ser økonomien efter i sømmene, det er vi jo i gang med på nuværende tidspunkt, og den aftale står vi naturligvis ethundrede procent ved. Til hr. Aage Frandsen: Fakta er, at der ikke er landsdækkende alternativer til Danmarks Radio i dag.
Lene Espersen (KF), 2005-12-09:
Men det ville jo gøre debatten meget lang, og jeg tror også, det ville føre for vidt, hvis vi sådan skulle begynde at komme ind på alle mulige andre redskaber, man kan bruge i kriminalitetsbekæmpende øjemed, for der er jo masser af redskaber, man der kan holde sig for øje.
Magnus Heunicke (S), 2020-05-20:
Der er i epidemiloven skabt hjemmel til, at man lokalt kan fravige fristen for tildeling af plejeboliger i forbindelse med håndteringen af covid-19, hvis det er nødvendigt ud fra en vurdering af kommunens samlede pleje- og personalekapacitet og der er foretaget en konkret og individuel vurdering i forhold til den enkelte borger og dennes behov for hjælp.
Eva Kjer Hansen (V), 2003-03-18:
Hvis jeg overhovedet skal give noget bud på det, er min fornemmelse, at dér, hvor man egentlig gør en fornuftig indsats, er dér, hvor man bevidst har tilrettelagt en politik på området, hvor kommunalpolitikerne er opmærksomme på det ansvar, de har på området, og hvor det er debatteret igennem, at man skal sørge for nogle fornuftige foranstaltninger over for de børn og unge, der er udsatte.
Pia Christmas-Møller (KF), 2002-10-03:
Fra at stå fuldstændig alene med vort krav om en lettelse af skatten på arbejde, har vi nu fået sat temaet på dagsordenen, ikke bare bredt her i Folketinget, men vi har også fået det ind i regeringsgrundlaget. Venstre og Det Konservative Folkeparti er enige om, at skatten på arbejde skal lettes, og at vi går i gang med det fra den 1. januar 2004, men det er jo ikke nogen hemmelighed, at vi endnu ikke har fremlagt et fælles udspil med en fælles model.
Kamal Qureshi (SF), 2002-12-11:
Det er jo den praksis, der nu er ændret, som gør, at vi har et Indfødsretskontor, som rent faktisk sidder og behandler nogle sager og bruger en masse ressourcer, offentlige skattekroner på det, uden at de i øvrigt kan have den her sikkerhed for, at de personer rent faktisk får et statsborgerskab.
Elisabeth Arnold (RV), 2002-03-21:
Men de sammenføringsønsker, der er for forældre over 60 år, er jo netop i områder, hvor der er et meget tæt familiesammenhold, og hvor de yngre generationer forsørger de ældre, og hvor det er et spørgsmål om, at man skal følge den tradition, der siger, at når man bliver gammel, så bliver man forsørget af sine børn.
Jeppe Jakobsen (DF), 2015-11-16:
Så vil jeg bare lige høre ordføreren, om ordføreren mener, at det er socialt afbalanceret, at det kun bliver de rigeste mennesker i landet, der har råd til den mest effektfulde medicin, hvorimod den økonomisk værst stillede del af befolkningen ikke vil have adgang til den mest effektfulde medicin.
Rasmus Prehn (S), 2010-04-16:
Det ville jeg sådan set også rigtig gerne gøre i den her sammenhæng, men jeg må sige, at jeg synes, det er lidt ærgerligt at opleve, hvordan man fra Venstres side og fra Dansk Folkepartis side prøver at afspore den her debat ved at være hånlig, ved at være nedladende over for et helt konkret forslag, som virkelig er ment med en positiv hensigt.
Anne Valentina Berthelsen (SF), 2022-04-07:
Men vi er jo helt enige med Enhedslistens ordfører i – og jeg går ud fra, at det er det, han henviser til – at det har været kritisabelt, at man har tilbageholdt tal for CO 2 -udledningen i anlægsfasen, altså at vi ikke har haft adgang til dem under forhandlingen, og vi havde da også ønsket at få dem dengang, så vi måske kunne have rykket lidt på nogle af projekterne.
Flemming Møller Mortensen (S), 2015-02-05:
Undskyld mig, vil jeg sige til hr. Finn Sørensen, jeg synes simpelt hen, det er en forplumring af det, vi er samlet om her i dag, hvor vi gerne fra Folketingets side skal udtrykke, at vi rent faktisk er opmærksomme på, hvad der foregår i Grønland, og at vi faktisk fra dansk side vil sende et signal om, at hvis der er noget, vi kan hjælpe med, så lytter vi, hvis de kommer og spørger os.
Høgni Hoydal (T), 2007-02-01:
Det er blevet sagt, at der ikke er kommet noget nyt frem i sagen, men ved bare at bladre gennem den store dokumentrække af de oplysninger, der er kommet frem, kan det konstateres, at det først er, når der har været driftige sekretærer og folketingsmedlemmer, der har spurgt, man er blevet presset til at komme med oplysninger, som så har vist sig at være nye i forhold til det, man svarede for nogle uger siden.
Ulrik Kragh (V), 2003-12-11:
Derfor er jeg bare nødt til at spørge fru Lissa Mathiasen, som jeg går ud fra har været medforfatter til det betænkningsbidrag, der ligger her: Hvordan kan man sige, at lovforslaget slet og ret ligner dødsstødet for byfornyelsen - dødsstødet for byfornyelsen! - når det er sådan, at man til trods for de her ændringer forventer, at de socialdemokratiske borgmestre alligevel vil deltage?
Jens Henrik Thulesen Dahl (DD), 2026-02-03:
De dårlige historier skubber ofte de gode historier væk – om folkeskolelæreren, der lægger liv og sjæl i sit fag, brænder så meget for sin undervisning, at eleverne slet ikke kan lade være med at blive smittet af den gejst, der er i rummet, når læreren indtager det; og om det intensive arbejde med relationer med et vedvarende fokus på, hvordan mobning forhindres, før det starter.
Signe Munk (SF), 2023-11-17:
For selvfølgelig skal vi planlægge den grønne omstilling i Danmark med havvindmøller, med landvindmøller og solceller på en måde, så vi faktisk til tider fremmer naturen – det kan vi bl.a. se ved den måde, vi skal lave havvindmøller på – og selvfølgelig også finder en balanceret måde, hvor vi f.eks. skal placere solceller.
Karina Lorentzen (SF), 2009-01-23:
Det er da klart, at Folketingets love gælder for domstolene på den måde, at det selvfølgelig er dem, de skal dømme efter, men den her sag handler jo om, at Folketinget blander sig direkte i domstolenes egne forhold, og det mener vi ikke ligger inden for rammerne af tredelingen af magten.
Per Clausen (EL), 2006-02-09:
Når hr. Christian Wedell-Neergaard giver udtryk for, at det er særlig godt, at man har satspuljen til gode sociale formål, er det vel også ud fra den opfattelse, som Det Konservative Folkeparti har, nemlig at det er umuligt at forestille sig, at man kunne skaffe de der 500-600 mio. kr. på finansloven på anden måde, altså at det simpelt hen er den eneste måde, de kan skaffes på.
Troels Lund Poulsen (V), 2017-12-06:
Når det så er sagt, kan jeg jo sige, at vi som regering – med opbakning fra flere partier – har lagt op til at lave den her justering, som vi lavede i fællesskab for 2 år siden, men vel at mærke en justering, der var med til at forstærke dagpengesystemet efter års debat under den tidligere regering, som havde meget, meget svært ved at få lavet justeringer på dagpengeområdet.
Rasmus Jarlov (KF), 2023-06-01:
Det er jo også derfor, at de her arbitrære afgifter, hvor man ikke beskatter forurening – for det er jo overhovedet ikke det, man gør her; man beskatter bare en bestemt måde at transportere varer på – er uhensigtsmæssige, og det er derfor, at mere generelle afgifter, altså energiafgifter, er bedre til at give en reduktion af CO 2 -udledninger.
Line Barfod (EL), 2006-01-12:
Men når kommunerne går ud og gerne vil ansætte hjemmehjælpere og pædagogmedhjælpere osv. til at tage sig af nogle af de mest basale behov for vores ældre og vores børn, så er det så stor en fare for samfundsøkonomien, at her skal finansministeren altså have ret til at sige: De folk skal I fyre med Fttmo036.fm Page 2612
Torsten Schack Pedersen (V), 2006-05-03:
I og med at der ikke kan stilles krav om, hvilket uddannelsesmæssigt niveau og hvilken faglig indsigt man skal have for at kunne kalde sig imam, tror jeg, man skal gøre sig klart, at uanset hvad der stilles til rådighed af uddannelsesmæssige tilbud, er det altså ikke nogen garanti for, at vi opnår den nødvendige indsigt.
Lissa Mathiasen (S), 2004-05-04:
Jeg vil godt sige, at vi betragter det at få dannet netværk som værende næsten at gøre folk til grin, hvis man samtidig siger: Fint, I knokler, og politiet kommer ud og får fat i de mennesker, der arbejder illegalt, hvis der så ikke samtidig er en så kraftig sanktion, at det får en præventiv effekt i forhold til dem, der direkte har udnyttet illegal arbejdskraft, og også får andre til at sige: Den her tanke skal jeg i hvert fald ikke ind på.
Lars Barfoed (KF), 2012-05-30:
Så mit sidste spørgsmål til statsministeren skal være: Kunne vi ikke, når vi skal forhandle skattereform, overveje, om der måske var nogle steder, vi kunne spare på de offentlige budgetter i det land i verden, der har den største offentlige sektor, så vi kan få flere reelle skattelettelser, i stedet for at vi nærmest siger, at de, som sparer i skat, bare skal betale pengene på en anden måde?
Bent Bøgsted (DF), 2010-02-25:
Men jeg synes, det var på sin plads, at hr. Eigil Andersen måske tog fat i de forligspartier, der står bag forliget om førtidspension og fleksjob, og så på, hvad det er for nogle skrappe krav, der er deri, som gør, at kommunerne smider folk af og ikke siger: Når du er for syg til at arbejde, skal du have et fleksjob, eller du skal have en førtidspension.
Pernille Rosenkrantz-Theil (S), 2019-11-19:
Det kræver, at man har lavet en struktur, der gør, at man primært kan tænke på det, der er bedst for eleven, og ikke primært bliver nødt til at tænke på, hvordan vi får skolen til at overleve – som jo i sidste ende er kollektivet af elever – altså for den pågældende skoles bedste.
Pernille Skipper (EL), 2019-01-15:
Grundlæggende handler det om, at det er på tide, at den politik, der bliver ført på Christiansborg, kommer til at handle om alle de mennesker, som ikke har millioner eller milliarder i skattely, og som ikke har råd til dyre privathospitaler, men som bare har brug for et trygt dansk velfærdssamfund.
Kim Christiansen (DF), 2010-05-20:
Og med aftalen om en grøn transportpolitik blev der yderligere afsat lidt mere end 60 mia. kr. ud af en samlet sum på 97 mia. kr. til den kollektive trafik, bl.a., som det har været nævnt, til et nyt signalsystem, som skal være med til at give os en langt bedre rettidighed fremadrettet.
Bjørn Brandenborg (S), 2022-05-06:
Taskforcens arbejde er som udgangspunkt omfattet af reglerne om aktindsigt, men taskforcen har gjort Folketingets følgegruppe for »Scandinavian Star«-undersøgelsen opmærksom på, at offentliggørelsen af dens materiale vil kunne være problematisk i forhold til fortroligheden og til eventuel senere efterforskning.
Mai Villadsen (EL), 2023-05-24:
Så vil jeg også spørge om en anden ting, for jeg har sådan set fuld tillid til ordførerens intentioner, men ordføreren er også med i partiet Venstre, som i årene 2016-2018 havde et omprioriteringsbidrag, som betød, at der kom færre penge til erhvervsskolerne, i hvert fald nogle af dem.
Kenneth Kristensen Berth (DF), 2018-04-05:
For den udenforstående virker det rent ud sagt grotesk, at EU opretter fine, flotte og sikkert også velfungerende systemer som f.eks. dette ind- og udrejsesystem og ETIAS for blot sekunder senere at kortslutte de selv samme systemer ved at lade udlændinge, der vælger at påberåbe sig asyl, rejse uhindret ind i EU.